Norsk kvinne og lite barn funnet døde - mistenker drap
Det er en kvinne fra Sunnmøre og hennes barn som ble funnet døde mandag i Sverige. Det svenske politiet kan mandag kveld ikke bekrefte at det dreier seg om drap, men har varslet Kripos. - Vi har mandag kveld informert familien til de avdøde om dødsfallene, forteller vaktleder på desken på Kripos, Are Leftdal til VG Nett. Han forteller at nå skal svensk politi etterforske saken. - Dette er en svensk sak, hvor vår rolle hovedsaklig har vært å informere pårørende til de avdøde, sier Leftdal. De to døde ble funnet i leiligheten mandag formiddag, og en person ringte og varslet politiet. Politiet vet foreløpig ikke hva som har skjedd. - Vi vet ikke ennå om det er et drap, vi venter fortsatt på resultater fra undersøkelsene. Det kan ta noen dager, sier kommunikasjonssjef Åsa Hedin til VG Nett tirsdag morgen. Hun sier de foreløpig etterforsker dødsfallene som drap. - Vi snakker med vitner og gjør kriminaltekniske undersøkelser. Så vet vi forelåig ikke om det handler om en ulykke, eller om det har skjedd neo kriminelt, sier hun. - Vi har ingen mistenkt utenom at vi jobber ganske bredt, og at vi gjør tradisjonelt krimpolitisk arbeid. Da VG Nett var ved åstedet mandag kveld hadde politiet avsluttet de tekniske undersøkelsene på stedet. Utenfor leilighetsbygget var det tent levende lys.
Politiet i Sverige etterforsker mulige drap etter at to personer ble funnet døde i en leilighet i Arboga.